b'\n_START_ARTICLE_\nAcesulfamas K\n_START_SECTION_\nSavyb\xc4\x97s\n_START_PARAGRAPH_\nTai balti kristaliniai milteliai, kuri\xc5\xb3 molekulin\xc4\x97 formul\xc4\x97 yra C\xe2\x82\x84H\xe2\x82\x84KNO\xe2\x82\x84S, o molekulin\xc4\x97 mas\xc4\x97\xc2\xa0\xe2\x80\x93 201,24.\n_START_SECTION_\nMaisto priedas\n_START_PARAGRAPH_\nDirbtinis saldiklis\xc2\xa0\xe2\x80\x93 Europos S\xc4\x85jungos E numeri\xc5\xb3 s\xc4\x85ra\xc5\xa1e esantis E950._NEWLINE_Kalio acesulfamas yra 180\xe2\x80\x93200 kart\xc5\xb3 saldesnis u\xc5\xbe sacharoz\xc4\x99, tiek pat saldus kaip ir aspartamas, dukart ma\xc5\xbeiau saldus u\xc5\xbe sacharin\xc4\x85, keturis kartus ma\xc5\xbeiau saldus u\xc5\xbe sukraloz\xc4\x99._NEWLINE_Kaip ir sacharinas acesulfamas turi kartok\xc4\x85 poskon\xc4\xaf, ypa\xc4\x8d b\xc5\xabdamas didel\xc4\x97s koncentracijos. Kraft Foods u\xc5\xbepatentavo natrio ferulato naudojim\xc4\x85 acesulfamo poskoniui nusl\xc4\x97pti._NEWLINE_Acesulfamas K da\xc5\xbenai mai\xc5\xa1omas su kitais saldikliais (paprastai aspartamu ar sukraloze). Teigiama, kad \xc5\xa1i\xc5\xb3 mi\xc5\xa1ini\xc5\xb3 skonis labiau primena sacharoz\xc4\x97s skon\xc4\xaf ir kad abu ingredientai veikia sinergi\xc5\xa1kai, o mi\xc5\xa1inys saldesni negu atskir\xc5\xb3 komponent\xc5\xb3 saldum\xc5\xb3 suma._NEWLINE_Skirtingai negu aspartamas kalio acesulfamas yra stabilus kar\xc5\xa1tyje net saikingoje r\xc5\xabg\xc5\xa1tin\xc4\x97je ar bazin\xc4\x97je aplinkoje, tod\xc4\x97l gali b\xc5\xabti naudojamas kepamuose gaminiuose ar ilgo laikymo produktuose. Gazuotuose g\xc4\x97rimuose kalio acesulfamas beveik visada naudojamas su kokiu kitu saldikliu (aspartamu ar sukraloze). Naudojamas jogurtuose, nealkoholiniuose g\xc4\x97rimuose, saldainiuose bei kituose konditeriniuose gaminiuose._NEWLINE_Kalio acesulfam\xc4\x85 naudoja ir farmacijoje kaip nemetabolizuojam\xc4\x85 saldikl\xc4\xaf, kuris gerina kramtom\xc5\xb3 ir geriam\xc5\xb3 preparat\xc5\xb3 skon\xc4\xaf.\n_START_SECTION_\nSaugos klausimai\n_START_PARAGRAPH_\nD\xc4\x97l kalio acesulfamo, kaip ir aspartamo, sacharino, sukraloz\xc4\x97s ir kit\xc5\xb3 saldikli\xc5\xb3, saldesni\xc5\xb3 u\xc5\xbe sacharoz\xc4\x99, saugumo kartais kyla abejoni\xc5\xb3. \xc5\xa0i\xc5\xb3 saldikli\xc5\xb3 tyrimai iki \xc5\xa1iol patikimai neparod\xc4\x97 j\xc5\xb3 nesaugumo, tod\xc4\x97l JAV Maisto ir vaist\xc5\xb3 administracija (angl. Food and Drug Administration; FDA) leid\xc5\xbeia naudoti \xc5\xa1ias med\xc5\xbeiagas kaip bendros paskirties maistinius saldiklius._NEWLINE_Kalio acesulfamo naudojimo kritikai teigia, kad \xc5\xa1i chemin\xc4\x97 med\xc5\xbeiaga n\xc4\x97ra pakankamai i\xc5\xa1tirta ir gali b\xc5\xabti kancerogeni\xc5\xa1ka, nors kaltinimus kancerogeni\xc5\xa1kumu atmeta tiek JAV FDA, tiek atitinkamos ES institucijos._NEWLINE_Skelbiamos kelios potencialios problemos, susijusios su acesulfamo vartojimu ir pagr\xc4\xafstos eksperimentais su gyv\xc5\xabnais. Viena \xc5\xa1i\xc5\xb3 problem\xc5\xb3 yra eksperimentai, parod\xc4\x99 kad kalio acesulfamas \xc5\xbeiurk\xc4\x97se skatina insulino i\xc5\xa1skyrim\xc4\x85 proporcingai acesulfamo dozei, kas galb\xc5\xabt gali pasunkinti reakcin\xc4\x99 hipoglikemij\xc4\x85 (gali i\xc5\xa1tikti hipoglikemijos priepuoliai)_NEWLINE_Tyrimai su laboratoriniais grau\xc5\xbeikais neparod\xc4\x97, kad \xc4\xaf organizm\xc4\x85 patenkantis kalio acesulfamas didint\xc5\xb3 augli\xc5\xb3 susidarymo tikimyb\xc4\x99.'